La festes en honor a Sant Roc comencen amb els tradicionals trasllats, el 2 d’agost
2025-07-24

La Clavaria de Sant Roc 2025, amb Juan José Garrido Muñoz com a clavari major al capdavant, i amb la col·laboració de la Regidoria de Festes, dirigida per Manuel Pérez Menero, ho té tot preparat perquè la ciutadania de Burjassot gaudisca de les festes patronals.

Festes que començaran el dissabte 2 d’agost, amb els tradicionals trasllats del patró de Burjassot, Sant Roc, els quals finalitzaran el divendres 8 d’agost amb la tornada del sant a l’ermita. Tots els trasllats, que comptaran amb la música de l’Agrupació Musical Los Silos, començaran a les 19.30 hores, després de l’eucaristia en cada una de les parròquies en les quals dorma Sant Roc.

El dissabte 2 d’agost, el patró eixirà des de l’ermita i acabarà el recorregut en la Parròquia de Sant Joan de Ribera. Eixa mateixa vesprada visitarà les Falles Fermín Galán i García Hernández-Primavera, Mendizábal i Mestre Lope-Josep Carsí.

Un dia més tard, el 3 d’agost, eixirà de la Parròquia de Sant Joan de Ribera i visitarà les Falles María Ros-Sant Tomàs i Nàquera Lauri-Volpi. El recorregut finalitzarà en la Parròquia de la Santíssima Trinitat des d’on tornarà a eixir el dilluns 4 d’agost, a les 19.30 h, en direcció a la Parròquia de Sant Josep Obrer, no sense abans visitar les Falles Pi i Margall- Arturo Cervellera i Isaac Peral- Misser Domingo Mascó i l’Associació Andalusa Al-Andalus 25 Burjassot.

Sant Roc eixirà el 5 d’agost des de la Parròquia de San Josep Obrer i visitarà el Barri de les 613 Vivendes i les Falles Domingo Orozco-Bailèn i Llibertat- Teodoro Llorente. Eixe dia descansarà en la Parròquia del Sagrat Cor de Jesús. El dimecres 6 d’agost, es dirigirà a la Parròquia de la Nativitat passant primer per les comissions de Cristóbal Sorní- Mestre Ferran Martín i Espartero- Mestre Plasència.

Els dos últims trasllats de Sant Roc seran el dijous 7 i el divendres 8 d’agost. El dia 7, eixirà des de la Parròquia de la Nativitat i visitarà les Falles de Mariano Benlliure-Séquia Tormos i la Falla Plaça del Pouet, arribant a l’Església de Sant Miquel des d’on eixirà el divendres 8 per a tornar a l’ermita.